2019. gada .jūlijā Noteikumi Nr.

Rīgā (prot. Nr. .§)

**Kooperatīvo sabiedrību atbilstības noteikumi**

Izdoti saskaņā ar Kooperatīvo sabiedrību likuma

8.panta otro daļu

**I.Vispārīgie jautājumi**

1. Noteikumi nosaka:

1.1. kooperatīvās sabiedrības (turpmāk – sabiedrība) atbilstības kritērijus;

1.2. atbilstības statusa piešķiršanas un anulēšanas kārtību;

1.3. termiņu, uz kādu piešķir atbilstības statusu;

1.4. atbilstīgās sabiedrības darbības uzraudzības kārtību;

1.5. maksas pakalpojumu cenrādi par atbilstības statusa piešķiršanu sabiedrībai.

1. Maksas pakalpojumu cenrādis noteikts šo noteikumu 1.pielikumā.

1. Atbilstības statusu piešķir sabiedrībai, ja tā sniedz pakalpojumus saviem biedriem, bet nenodarbojas ar ražošanu, izņemot biedru saražotās produkcijas pārstrādi vai apstrādi, un ja tā atkarībā no sava darbības veida atbilst šo noteikumu II nodaļā minētajiem atbilstības kritērijiem.

4. Šo noteikumu izpratnē sabiedrības preču un pakalpojumu kopējo apgrozījumu (turpmāk – sabiedrības kopējais apgrozījums) veido darījumu apjoms starp sabiedrību un tās biedriem, un personām, kuras nav sabiedrības biedri, bet ir produkcijas ražotāji un saņem no sabiedrības pakalpojumus vai preces, vai no kurām sabiedrība iepērk preces realizācijai tirgū (turpmāk – personas, kuras nav sabiedrības biedri).

5. Sabiedrības kopējo apgrozījumu veido:

5.1. ieņēmumi no precēm, kas pārdotas sabiedrības biedriem un personām, kuras nav sabiedrības biedri, un ir nepieciešamas produkcijas ražošanai;

5.2. ieņēmumi no pakalpojumiem, kas sniegti sabiedrības biedriem un personām, kuras nav sabiedrības biedri, un ir nepieciešami produkcijas ražošanai un kopīgai laišanai tirgū;

5.3. no sabiedrības biedriem un personām, kuras nav sabiedrības biedri iepirktās produkcijas vērtība, ņemot vērā iepirkuma cenu.

6. Šo noteikumu izpratnē par pakalpojumiem uzskata pakalpojumus, ko sabiedrība sniegusi saviem biedriem un kas ir nepieciešami produkcijas ražošanai un tās kopīgai laišanai tirgū, izņemot grāmatvedības, finanšu, juridiskos, projektu sagatavošanas pakalpojumus.

7. Šo noteikumu izpratnē par saistītu personu uzskata:

7.1. sabiedrības biedra, valdes vai padomes locekļa pirmās pakāpes radinieku un laulāto;

7.2. zemnieku saimniecību, kuras īpašnieks ir sabiedrības biedra, valdes vai padomes locekļa pirmās pakāpes radinieku vai laulātais;

7.3. kapitālsabiedrību, kurā vairāk nekā 50 procenti kapitāldaļu pieder attiecīgās sabiedrības biedram, valdes vai padomes loceklim;

7.4. kapitālsabiedrību vai kooperatīvo sabiedrību, kuras valdē vai padomē ir attiecīgās sabiedrības biedrs, valdes vai padomes loceklis;

7.5. sabiedrības biedra mātes un meitas komercsabiedrību.

8. Zemnieku saimniecība un tās īpašnieks uzskatāmi par vienu sabiedrības biedru.

**II. Sabiedrības atbilstības kritēriji**

9. Vispārējie atbilstības kritēriji, kas attiecas uz visām sabiedrībām, kas pretendē uz atbilstības statusa iegūšanu:

9.1. sabiedrība iepriekšējā saimnieciskās darbības gadā ir sasaukusi vismaz vienu biedru kopsapulci, kurā ar balsojumu ir apstiprināts sabiedrības gada pārskats un peļņas sadale;

9.2. sabiedrības valdē vairākums ir sabiedrības biedri, ja sabiedrībā nav izveidota padome, kas sastāv no sabiedrības biedriem;

9.3. sabiedrībai nav būtisku neatbilstību [Kooperatīvo sabiedrību likumā](http://likumi.lv/ta/id/47009-kooperativo-sabiedribu-likums) noteiktajām prasībām, kas saistītas ar šajos noteikumos minēto kritēriju izpildi;

9.4. sabiedrības darbība un darījumi starp sabiedrību un sabiedrības biedriem atbilst statūtiem, un atbilstības izvērtēšanas laikā nav konstatēti būtiski statūtu pārkāpumi un normatīvo aktu prasību pārkāpumi, kas saistīti ar šajos noteikumos minēto kritēriju izpildi;

9.5. saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju sabiedrības nodokļu (nodevu) parādu kopsumma nepārsniedz 150 *euro*;

9.6. sabiedrībai nav pasludināts sabiedrības maksātnespējas process, vai saskaņā ar Uzņēmumu reģistra žurnāla informāciju tā neatrodas likvidācijas procesā;

9.7. sabiedrība ir reģistrēta Uzņēmumu reģistrā ne vēlāk kā iepriekšējā gada 1. jūlijā;

9.8. minimālais preču un pakalpojumu apgrozījums starp sabiedrību un tās biedriem ir 20 000 *euro,* kuru izvērtējot, ņem vērā atsevišķa darījuma ekonomisko saturu un būtību, nevis tikai juridisko formu;

9.9. pēc zaudējumu segšanas ne mazāk kā 25 procenti no peļņas, kas izveidojusies iepriekšējā saimnieciskās darbības gadā, tiek ieguldīta sabiedrības attīstībā;

9.10.saistīto personu īpatsvars nepārsniedz 30 procentu no to sabiedrības biedru skaita, ar kurām sabiedrībai ir preču un pakalpojumu apgrozījums, un to nosaka katrai saistīto personu grupai atsevišķi.

10. Atbilstības kritēriji sabiedrībām, kas darbojas lauksaimniecības nozarē:

10.1.sabiedrības biedrs ir fiziska vai juridiska persona, kas savā saimniecībā nodarbojas ar lauksaimniecības produktu ražošanu un izmanto kooperatīvās sabiedrības pakalpojumus, kā arī cita kooperatīvā sabiedrība, kas sniedz lauksaimniecības pakalpojumus;

10.2. sabiedrība realizē lauksaimniecības produkciju, kas saražota tās biedra saimniecībā vai iepirkta no biedra, kurš ir cita sabiedrība. Ja sabiedrība realizē lauksaimniecības produkciju, kas iepirkta no citas sabiedrības, iepirktā produkcija ir saražota šīs sabiedrības biedra saimniecībā.

10.3. sabiedrībām, kas sniedz lauksaimniecības tehnikas pakalpojumus, nepiemēro šo noteikumu 10.2. apakšpunktā noteikto prasību;

10.4. sabiedrībai lauksaimniecības preču un pakalpojumu apgrozījums ir ne mazāk kā ar 10 sabiedrības biedriem, bet sabiedrībai, kura darbojas augļu un dārzeņu vai putnkopības nozarē, kura sniedz lauksaimniecības tehnikas pakalpojumus vai kuras biedri ir tikai citas sabiedrības, – ne mazāk kā ar pieciem;

10.5. biedru skaits, kas noteikts šo noteikumu 10.4.apakšpunktā, sabiedrībā ir vismaz sešus mēnešus;

10.6. preču un pakalpojumu apgrozījums starp sabiedrību un tās biedriem nav mazāks par 75 procentiem no sabiedrības kopējā apgrozījuma;

10.7. sabiedrībai, kura darbojas augļu un dārzeņu vai putnkopības nozarē un kurā ir mazāk nekā 10 biedru, preču un pakalpojumu apgrozījums starp sabiedrību un tās biedriem attiecīgajā nozarē nav mazāks par 80 procentiem no sabiedrības kopējā apgrozījuma;

10.8. tehnikas pakalpojumu sabiedrībai, kurā ir mazāk nekā 10 biedru, pakalpojumu apgrozījums starp sabiedrību un tās biedriem nav mazāks par 80 procentiem no sabiedrības kopējā apgrozījuma;

10.9. peļņa sabiedrības biedriem ir sadalīta proporcionāli tiem sniegto preču un pakalpojumu apgrozījumam;

10.10. sabiedrības ieņēmumi no lauksaimniecības un pārtikas preču realizācijas, kā arī lauksaimniecības pakalpojumu sniegšanas veido ne mazāk kā 75 procentus no sabiedrības neto apgrozījuma;

10.11. sabiedrības lauksaimniecības preču un pakalpojumu apgrozījums ar vienu biedru nepārsniedz 40 procentus no sabiedrības kopējā apgrozījuma;

10.12. Ja sabiedrība nav nostrādājusi pilnu pārskata gadu, sabiedrības dibināšanas brīdī visi sabiedrības dibinātāji ir lauksaimniecības produkcijas ražotāji, no kuriem 80 procenti vismaz trīs gadus pirms sabiedrības dibināšanas ir darbojušies kā lauksaimniecības produkcijas ražotāji un ir reģistrējušies kā saimnieciskās darbības veicēji lauksaimniecības nozarē.

10.13. sabiedrībai, kuras biedri ir tikai citas sabiedrības, nepiemēro šo noteikumu 10.12.apakšpunktā minēto prasību.

11. Papildus šo noteikumu [9. un 10. punktā](http://likumi.lv/doc.php?id=269341#p9) minētajiem kritērijiem sabiedrība, kas darbojas lauksaimniecības nozarē un kas pretendē uz piena ražotāju organizācijas atzīšanu saskaņā ar normatīvajiem aktiem par piena un piena produktu ražotāju organizāciju atzīšanas un to darbības uzraudzības kārtību, atbilst šādiem kritērijiem:

11.1. sabiedrības biedri ir piena ražotāji un nenodarbojas ar svaigpiena apstrādi, pārstrādi un piena produktu ražošanu (izņemot mājražošanu);

11.2. svaigpiena apjoms, par ko sabiedrība risina līgumslēgšanas sarunas, ir vismaz 125 tonnas pēdējo 12 mēnešu laikā;

11.3. sabiedrība risina līgumslēgšanas sarunas par svaigpienu, kas saražots tās biedru saimniecībās;

11.4. sabiedrība risina līgumslēgšanas sarunas par vismaz 75 procentiem no katra biedra pārdodamā svaigpiena apjoma.

12. Atbilstības kritēriji sabiedrībām, kas darbojas mežsaimniecības nozarē:

12.1. sabiedrības biedrs ir fiziska vai juridiska persona, kas ir meža īpašnieks un izmanto mežsaimniecības pakalpojumu kooperatīvās sabiedrības pakalpojumus, kā arī cita sabiedrība, kas darbojas mežsaimniecības nozarē;

 12.2. sabiedrība sniedz mežsaimniecības pakalpojumus un realizē mežsaimniecības produkciju, kas iegūta tās biedra īpašumā vai iepirkta no meža īpašnieka, kurš nav sabiedrības biedrs.

12.3. sabiedrība realizē produkciju, kas iepirkta no meža īpašnieka, kurš nav sabiedrības biedrs, ja iepirktā produkcija ir iegūta tā meža īpašumā;

12.4. preču un pakalpojumu apgrozījums starp sabiedrību un tās biedriem nav mazāks par 50 procentiem no sabiedrības kopējā apgrozījuma.

12.5. Atkārtoti pretendējot uz atbilstības statusu, preču un pakalpojumu apgrozījums starp sabiedrību un tās biedriem nav mazāks par 60 procentiem no sabiedrības kopējā apgrozījuma;

12.6. sabiedrības ieņēmumi no mežsaimniecības preču realizācijas un mežsaimniecības pakalpojumu sniegšanas veido ne mazāk kā 75 procentus no sabiedrības neto apgrozījuma;

12.7. sabiedrības preču un pakalpojumu apgrozījums ar vienu biedru nepārsniedz 60 procentus no sabiedrības kopējā apgrozījuma;

12.8. minimālais sabiedrības biedru skaits vismaz sešus mēnešus ir 15;

12.9. minimālais sabiedrības biedru skaits, ar kuriem sabiedrībai ir preču un pakalpojumu apgrozījums, ir pieci;

12.10. atbilstības izvērtēšanas brīdī sabiedrības biedru kopējā apsaimniekotā mežu platība ir vismaz 500 hektāru;

12.11. ja sabiedrība nav nostrādājusi pilnu pārskata gadu, visi sabiedrības dibinātāji ir meža īpašnieki vai saimnieciskās darbības veicēji mežsaimniecības nozarē, un vismaz 80 procentiem tās biedru mežs ir bijis īpašumā vismaz trīs gadus no sabiedrības dibināšanas dienas.

13. Atbilstības kritēriji sabiedrībām, kas darbojas pārtikas, dzērienu un amatniecības nozarē (turpmāk – mājražošana) :

13.1. sabiedrības biedrs ir fiziska vai juridiska persona, vai cita sabiedrība, kas atbilst vismaz vienam no šādiem kritērijiem:

13.1.1. savā saimniecībā nodarbojas ar lauksaimniecības produktu ražošanu;

13.1.2. nodarbojas ar lauksaimniecības produktu pārstrādi, izmantojot savā saimniecībā saražotos lauksaimniecības produktus vai produktus, kas iepirkti no citiem lauksaimniecības produkcijas ražotājiem, kuri neatrodas tālāk par 300 kilometriem no produkcijas ražotāja, un tā neto apgrozījums nepārsniedz 120 000 *euro* gadā;

13.1.3. ir Alkoholisko dzērienu aprites likumā noteiktā mazā alkoholisko dzērienu darītava, kura produkcijas ražošanai izmanto savā saimniecībā saražotos lauksaimniecības produktus vai produktus, kas iepirkti no citiem lauksaimniecības produkcijas ražotājiem, kuri neatrodas tālāk par 300 kilometriem no produkcijas ražotāja;

13.1.4. nodarbojas ar amatniecību;

13.2. sabiedrība realizē produkciju, kas saražota tās biedra saimniecībā vai iepirkta no biedra, kurš ir cita sabiedrība.

13.3. ja sabiedrība realizē no citas sabiedrības iepirktu produkciju, tā ir saražota šīs sabiedrības biedra saimniecībā;

13.4. preču un pakalpojumu apgrozījums starp sabiedrību un tās biedriem nav mazāks par 75 procentiem no sabiedrības kopējā apgrozījuma;

13.5. sabiedrības ieņēmumi no mājražošanas preču realizācijas, kā arī mājražošanas pakalpojumu sniegšanas veido ne mazāk kā 75 procentus no sabiedrības neto apgrozījuma;

13.6. peļņa sabiedrības biedriem ir sadalīta proporcionāli tiem sniegto preču un pakalpojumu apgrozījumam;

13.7. sabiedrības preču un pakalpojumu apgrozījums ar vienu biedru nepārsniedz 50 procentus no sabiedrības kopējā apgrozījuma;

13.8. sabiedrībai preču un pakalpojumu apgrozījums vismaz sešus mēnešus ir ne mazāk kā ar 10 sabiedrības biedriem, bet sabiedrībai, kuras biedri ir tikai citas sabiedrības, – ne mazāk kā ar pieciem.

**III. Atbilstības statusa piešķiršana**

14. Sabiedrība, kuras pārskata gads sakrīt ar kalendāra gadu, katru gadu līdz 15. martam, sabiedrība, kuras pārskata gads nesakrīt ar kalendāra gadu, katru gadu 75 dienu laikā pēc pārskata gada beigām un sabiedrība, kuras darbības apjoms pārsniedz divas no Gada pārskatu un konsolidēto gada pārskatu likuma 5. panta ceturtajā daļā minēto kritēriju robežvērtībām, katru gadu piecu mēnešu laikā pēc pārskata gada beigām Zemkopības ministrijai vai privātpersonai, kurai deleģēts attiecīgais valsts pārvaldes uzdevums (turpmāk – iestāde) iesniedz:

14.1. iesniegumu atbilstības statusa piešķiršanai ([2. pielikums](http://likumi.lv/doc.php?id=269341#piel1));

14.2. biedru sarakstu un informāciju par preču un pakalpojumu apgrozījumu starp sabiedrību un sabiedrības biedriem ([3. pielikums](http://likumi.lv/doc.php?id=269341#piel2)).

14.3. informāciju par preču un pakalpojumu apgrozījumu starp sabiedrību un personām, kas nav sabiedrības biedri ([4. pielikums](http://likumi.lv/doc.php?id=269341#piel3));

14.4. neapstiprinātu (paraksttiesīgās personas parakstītu) gada pārskata projektu par iepriekšējo saimnieciskās darbības gadu;

14.5. protokola izrakstu par iepriekšējā saimnieciskās darbības gadā sasaukto biedru kārtējo kopsapulci, kurā ar balsojumu ir apstiprināts sabiedrības gada pārskats un peļņas sadale, un biedru kopsapulces dalībnieku reģistrācijas lapu;

14.6. maksājuma dokumentu, kas apliecina samaksu par kooperatīvo sabiedrību izvērtēšanu atbilstības statusa piešķiršanai atbilstoši šo noteikumu 1.pielikumā norādītajam cenrādim;

15. Sabiedrība, kura darbojas mežsaimniecības nozarē, papildus šo noteikumu 14.punktā minētajam iestādei iesniedz informāciju par biedra sabiedrībā reģistrēto meža īpašuma platību hektāros un tā kadastra numuru par tik sabiedrības biedriem, lai apliecinātu šo noteikumu 12.10. apakšpunktā minētā kritērija izpildi.

16. Sabiedrība, kura darbojas mežsaimniecības nozarē un ir reģistrēta Uzņēmumu reģistrā līdz iepriekšējā gada 1. jūlijam, un nav nostrādājusi pilnu pārskata gadu, papildus šo noteikumu 14.punktā un 15.punktā minētajam iestādei iesniedz sabiedrības biedru sarakstu, un norāda gadu, kurā biedrs ieguvis meža īpašumu.

17. Lai varētu operatīvi pieņemt šo noteikumu 19.1. apakšpunktā minēto lēmumu, sabiedrība ir tiesīga iesniegt detalizētu skaidrojumu par iepriekšējā saimnieciskās darbības gada neto apgrozījumu, norādot neto apgrozījuma (ieņēmumu) sadalījumu pa darbības veidiem, sabiedrības biedriem un personām, kas nav sabiedrības biedri.

18. Iestāde lēmuma pieņemšanai par atbilstības statusa piešķiršanu izveido komisiju piecu cilvēku sastāvā. Komisijā iekļauj pa vienam pārstāvim no Lauku atbalsta dienesta un Valsts ieņēmumu dienesta, kā arī trīs iestādes pārstāvjus. Komisijai ir tiesības uz sēdi uzaicināt attiecīgās nozares ekspertus ar padomdevēja tiesībām.

19. Iestāde katru gadu līdz 15. aprīlim vai mēneša laikā pēc šo noteikumu 14. punktā, 15[. punktā](http://likumi.lv/doc.php?id=269341#p12) un 16.punktā minēto dokumentu saņemšanas:

19.1. pieņem lēmumu par atbilstības statusa piešķiršanu vai atteikumu piešķirt atbilstības statusu un paziņo to sabiedrībai;

19.2. papīra dokumenta formā, pievienojot vai nosūtot arī tā elektronisko versiju, vai elektroniska dokumenta veidā, ja attiecīgais dokuments sagatavots atbilstoši normatīvajiem aktiem par elektronisko dokumentu noformēšanu, iesniedz Valsts ieņēmumu dienestā, Zemkopības ministrijā un Lauku atbalsta dienestā atbilstīgo kooperatīvo sabiedrību sarakstu;

19.3. savā tīmekļvietnē publicē atbilstīgo kooperatīvo sabiedrību sarakstu.

20. Atbilstības statusu piešķir uz vienu gadu no šo noteikumu 19.1.apakšpunktā minētā lēmuma spēkā stāšanās brīža.

**IV. Atbilstīgo sabiedrību darbības uzraudzība un atbilstības statusa anulēšana**

21.Atbilstības auditā piedalās šo noteikumu 18.punktā minētās komisijas locekļi. Dalībai atbilstības auditā iestāde var uzaicināt arī attiecīgās nozares ekspertus.

22. Īstenojot atbilstības auditu, iestāde izvērtē sabiedrības atbilstību šajos noteikumos minētajiem kritērijiem.

23. Ja tiek pieņemts lēmums par atbilstības statusa anulēšanu, iestāde par to piecu darbdienu laikā informē Zemkopības ministriju, Lauku atbalsta dienestu un Valsts ieņēmumu dienestu.

Ministru prezidents A. K. Kariņš

Zemkopības ministrs K. Gerhards